A BIZOTTSÁG HATÁROZATA
(2006. október 4.)
a szőlőültetvényeknek az 1493/1999/EK tanácsi rendelet értelmében megvalósítandó szerkezetátalakítása és átállítása céljából a tagállamok részére egy meghatározott hektárszám alapján kiosztott végleges pénzügyi juttatásoknak a 2006-os pénzügyi évre történő megállapításáról
(az értesítés a C(2006) 4348. számú dokumentummal történt)
(Csak az angol, a spanyol, a cseh, a német, a görög, a francia, az olasz, a magyar, a portugál, a szlovák és a szlovén nyelvű szöveg hiteles)
(2006/669/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 14. cikke (2) bekezdésére,
mivel:
(1)
A szőlőültetvények szerkezetátalakítására és átállítására vonatkozó szabályokat az 1493/1999/EK rendelet és a termelési potenciálra tekintettel a borpiac közös szervezéséről szóló 1493/1999/EK tanácsi rendelet alkalmazása részletes szabályainak megállapításáról szóló, 2000. május 31-i 1227/2000/EK bizottsági rendelet (2) határozza meg.
(2)
A pénzügyi tervezésre, valamint a szerkezetátalakítási és átállítási rendszer finanszírozásában való részvételre vonatkozóan az 1227/2000/EK rendeletben meghatározott szabályok előírják, hogy a valamely meghatározott pénzügyi évre vonatkozó hivatkozásoknak a tagállamok által október 16. és a következő év október 15. között ténylegesen teljesített kifizetésekhez kell kapcsolódniuk.
(3)
Az 1493/1999/EK rendelet 14. cikkének (1) bekezdése értelmében a Bizottság minden évben objektív szempontok alapján kiutal a tagállamok számára egy első támogatási részletet a különleges helyzetek és egyedi szükségletek, valamint a rendszer céljának eléréséhez szükséges erőfeszítések figyelembevételével.
(4)
A Bizottság a 2005/2006-os gazdasági évre vonatkozó indikatív pénzügyi keretösszegeket a 2005/716/EK határozatban (3) állapította meg.
(5)
Az 1227/2000/EK rendelet 17. cikkének (1) és (3) bekezdése értelmében a tagállamok felmerült és elszámolt költségeinek a számukra a 2005/716/EK határozatban megállapított támogatási összegre kell korlátozódniuk. A 2006-os pénzügyi évben ez a korlátozás egyik tagállamra sem vonatkozik.
(6)
A 17. cikk (4) bekezdésének megfelelően bírsággal büntetendőek azon tagállamok, amelyeknek a hektáronként számított tényleges költségei meghaladják a 2005/716/EK határozatban rögzített összeget. Ebben az évben ilyen bírságot Görögország, Luxemburg és Málta esetében kell kiszabni, 1 129 015 euro, 1 377 euro, illetve 550 euro összegben.
(7)
Az 1227/2000/EK rendelet 16. cikke (1) bekezdésének c) pontja értelmében a tagállamok kérelmet nyújthatnak be a folyó pénzügyi évben esedékes kiadások utólagos finanszírozása iránt. Ebben az évben ez Németországot, Spanyolországot, Franciaországot, Olaszországot, Ausztriát és Szlovéniát érinti.
(8)
Az 1227/2000/EK rendelet 17. cikkének (3) bekezdése értelmében a tagállamoknak az ugyanezen rendelet 16. cikke (1) bekezdésének c) pontja alapján benyújtott kérelmeit az arányosság elve alapján fogadják el, a szóban forgó rendelet 16. cikke (1) bekezdésének a) és b) pontjával összhangban bejelentett és - szükség esetén - az említett rendelet 17. cikke (1) és (3) bekezdésének megfelelően kiigazított tagállami támogatási összegeknek a tagállamok számára megállapított teljes támogatási keretösszegből történő levonása után fennmaradó összeg felhasználásával. Ez a rendelkezés a 2006-os pénzügyi évben Németországra, Spanyolországra, Franciaországra, Olaszországra, Ausztriára és Szlovéniára alkalmazandó.
(9)
Az 1227/2000/EK rendelet 16. cikke (1) bekezdésének b) pontja úgy rendelkezik, hogy a tagállamoknak minden évben legkésőbb július 10-ig továbbítaniuk kell a Bizottsághoz a szerkezetátalakítással és az átállítással összefüggésben a folyó pénzügyi év június 30-ával ténylegesen elszámolt kiadásokról, valamint a teljes érintett területről szóló nyilatkozatot. A szóban forgó rendelet 17. cikkének (2) bekezdésében foglalt szabályok értelmében a tagállamok csak akkor nyújtják be a 16. cikk (1) bekezdésének b) pontjában említett nyilatkozatot, ha az általuk a 16. cikk (1) bekezdésének a) pontjával összhangban bevallott összeg, azaz a folyó pénzügyi év június 30-ig ténylegesen felmerülő kiadások legalább 75 %-át teszik ki az adott tagállam számára megállapított indikatív támogatási összegnek. Az 1460/2006/EK bizottsági rendeletben (4) előírt eltérés értelmében ez a rendelkezés nem vonatkozik azon tagállamokra, amelyek számára a 2005/2006-os gazdasági év a szerkezetátalakítási és átállítási rendszer alkalmazásának második éve,
ELFOGADTA EZT A HATÁROZATOT:
1. cikk
A szőlőültetvényeknek az 1493/1999/EK rendelet értelmében végrehajtandó szerkezetátalakítása és átállítása céljából az érintett tagállamok számára a 2005/2006-os gazdasági évre, egy meghatározott hektárszám alapján megállapított végleges pénzügyi juttatások összegét a 2006-os pénzügyi évre vonatkozóan e határozat melléklete tartalmazza.
2. cikk
Ennek a határozatnak a Cseh Köztársaság, a Német Szövetségi Köztársaság, a Görög Köztársaság, a Spanyol Királyság, a Francia Köztársaság, az Olasz Köztársaság, a Ciprusi Köztársaság, a Luxemburgi Nagyhercegség, a Magyar Köztársaság, a Máltai Köztársaság, az Osztrák Köztársaság, a Portugál Köztársaság, a Szlovén Köztársaság és a Szlovák Köztársaság a címzettje.
Kelt Brüsszelben, 2006. október 4-én.